РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/568-15

15. јануар 2016. године

Б е о г р а д

ЗАПИСНИК

40. СЕДНИЦЕ ОДБОРА ЗА КУЛТУРУ И ИНФОРМИСАЊЕ

ОДРЖАНЕ 28.ДЕЦЕМБАР 2015. ГОДИНЕ

Седница је почела у 12.05 часова.

 Седници је председавала Весна Марјановић, председник Одбора.

Седници су присуствовали чланови Одбора: Милена Турк, Милорад Цветановић, Јелена Мијатовић заменик члана(Владимир Ђукановић), Мирјана Андрић, Небојша Татомир, Душица Стојковић, Сања Николић, Милан Стевановић, Ненад Николић заменик члана(Саша Мирковић), Ненад Милосављевић, Срђан Драгојевић, мр Александра Јерков, Мира Петровић, Бранка Каравидић и Александар Чотрић заменик члана( Александар Југовић).

Седници нису присуствовали чланови Одбора: Љиљана Несторовић, као ни њен заменик.

Седници су присуствовали представници овлашћених предлагача, надлежног одбора Скупштине Аутономне покрајине Војводине, Синиша Исаков и Владимир Баровић, овлашћени представници цркава и верских заједница Александра Јанковић и Ненад Драшковић.

На предлог председника Одбора, једногласно је усвојен следећи:

Д н е в н и р е д :

1. Разговор са предложеним кандидатима за чланове Савета Регулаторног тела за електронске медије испред овлашћених предлагача: надлежни одбор Скупштине Аутономне покрајине Војводине и цркве и верске заједнице, заједничким договором ;
2. Утврђивње листе свих пријављених кандидата који испуњавају услов јавног конкурса за избор кандидата за чланове Програмског савета Јавне медијске установе Радио-телевизије Србије;
3. Разно

 Прва тачка дневног реда - Разговор са предложеним кандидатима за чланове Савета Регулаторног тела за електронске медије испред овлашћених предлагача: надлежни одбор Скупштине Аутономне покрајине Војводине и цркве и верске заједнице, заједничким договором

Председница одбора дала је реч кандидатима за чланове Савета Регулаторног тела за електронске медије.

У представљању за члана Савет Регулатора учествовали су Синиша Исаков, овлашћени представник надлежног одбора Скупштине Аутономне покрајине Војводине, Владимир Баровић, овлашћени представник надлежног одбора Скупштине Аутономне покрајине Војводине, Александра Јанковић, овлашћени представник цркава и верских заједница и Ненад Драшковић, овлашћени представник цркава и верских заједница, који су навели своје мотиве, интересовања и предлоге за унапређење рада Савета Регулатора.

Након кратког излагања кандидата за Савет Регулатора отворена је дискусија.

У дискусији су учествовали народни посланици: Срђан Драгојевић и Милорад Цветановић.

Постављено је питање кандидатима какав однос имају према емисијама, тачније према ријалити програмима, као и шта би они предузели у решавању проблема емитовања наведених емисија.

У даљој дискусији кандидати су дали своје одговоре на наведено питање и истакли да уколико буду изабрани, залагаће се за бољи квалитет телевизијског програма и јаснију примену Закона о електронским медијима.

Након завршене дискусије председница Одбора, захвалила се кандидатима на присуству и предложила усвајање закључка о обављеном разговору са кандидатима са предлогом да се на првој наредној седници Народне скупштине донесе Одлука о избору кандидата за чланове Савета Регулаторног тела за електронске медије, предложених кандидата испред надлежног одбора Скупштине Аутономне покрајине Војводине и цркве и верске заједнице, заједничким договором.

Једногласно је усвојен наведени Закључак.

За известиоца предлога одређена је Весна Марјановић, председница Одбора

Друга тачка дневног реда – Утврђивње листе свих пријављених кандидата који испуњавају услов јавног конкурса за избор кандидата за чланове Програмског савета Јавне медијске установе Радио-телевизије Србије

Председница Одбора обавестила је све присутне о начину расписивања јавног конкурса за избор кандидата за чланове Програмског савета Радио телевизије Србија, као и да је рок за подношење пријава истекао 18. децембра и да је предато укупно 42 пријаве. С обзиром је пристигао велики број пријава, које из технички разлога требају да се уреде, председница Одбора предложила је додатни рок од седам дана за допуну документације и предложила да се утврди Листа кандидата који испуњавају услове, а након обављеног разговора са кандидатима и коначна листа од 30 кандидата.

У даљој дискусји учествовала је народна посланица Душица Стојковић, која је подржала предлог председнице Одбора да се определи додатни рок од седам дана за допуну документације.

Након гласања утврђена је Листа свих пријављених кандидата који испуњавају услове јавног конкурса за чланове Програмског савета Јавне медијске установе Радио телевизије Србије.

Трећа тачка дневног реда –Разно

Поводом ове тачке Дневног реда није било предлога ни дискусије.

Седница је завршена у 13.10 часова.

**Саставни део овог Записника чини писана обрада тонског снимка, у складу са чланом 81. Пословника Народне скупштине.**

 СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Дана Гак Весна Марјановић

.

.